b'\n_START_ARTICLE_\nVilkavi\xc5\xa1kio herbas\n_START_SECTION_\nIstorija\n_START_PARAGRAPH_\nVilkavi\xc5\xa1kio miestui herbas buvo suteiktas 1697 m. rugs\xc4\x97jo 19 d. Herbo simbol\xc4\xaf nul\xc4\x97m\xc4\x97 ta aplinkyb\xc4\x97, kad Vilkavi\xc5\xa1kiui tapti miestu pad\xc4\x97jo didik\xc5\xb3 Pac\xc5\xb3 gimin\xc4\x97. \xc5\xa0ios gimin\xc4\x97s herbe nuo seno vaizduojama dviguba sidabrin\xc4\x97 lelija raudoname lauke. Lietuvos Did\xc5\xbeiosios kunigaik\xc5\xa1tyst\xc4\x97s i\xc5\xbedininko St. Paco ir jo s\xc5\xabnaus kanclerio Kristupo Zigmanto Paco garbei ir teis\xc4\x97ms \xc4\xaf miest\xc4\x85 pa\xc5\xbeym\xc4\x97ti Vilkavi\xc5\xa1kio herbas pana\xc5\xa1us \xc4\xaf Pac\xc5\xb3 herb\xc4\x85. \xc5\xa0i parinkta simbolika tik patvirtina, kad jo savivaldos teisi\xc5\xb3 ir heraldikos iniciatoriai buvo Lietuvos didikai Pacai. Lelija heraldikoje yra g\xc4\x97rio, vilties, dorovingumo \xc5\xbeenklas. Balta spalva simbolizuoja skaistum\xc4\x85, m\xc4\x97lyna \xe2\x80\x93 didingum\xc4\x85 ir gro\xc5\xbe\xc4\xaf. Herbo skydo forma, smail\xc4\x97janti \xc4\xaf apa\xc4\x8di\xc4\x85, pabr\xc4\x97\xc5\xbeia jo kilm\xc4\x99 i\xc5\xa1 Pranc\xc5\xabzijos._NEWLINE_1791 m. gruod\xc5\xbeio 9 d. Lietuvos ir Lenkijos valdovas Stanislovas Augustas pakartotinai patvirtino miesto teises ir dovanojo miestui sen\xc4\x85j\xc4\xaf herb\xc4\x85. Privilegijos originalas saugomas Vyriausiajame sen\xc5\xb3j\xc5\xb3 akt\xc5\xb3 archyve Var\xc5\xa1uvoje. Miesto herbo simbolika pasiskolinta i\xc5\xa1 Pac\xc5\xb3 heraldikos, mat Lietuvos kancleris Kristupas Zigmantas Pacas buvo Vilkavi\xc5\xa1kio seni\xc5\xabnu. Pac\xc5\xb3 herbe lelija buvo sidabrin\xc4\x97 raudoname fone, tod\xc4\x97l, kad kiek skirt\xc5\xb3si nuo pastarojo, miesto herbe buvo pakeistos spalvos._NEWLINE_1792 m. panaikinus savivald\xc4\x85 miesto herbas neteko galios._NEWLINE_Nepriklausomos Lietuvos laikais herb\xc4\x85 i\xc5\xa1populiarino T. Daugirdo ir B. \xc5\xa0aliamoro i\xc5\xa1leisti atvirukai, kuriuose heraldin\xc4\x97 lelija buvo pakeista \xc4\xaf paprast\xc4\x85 dar\xc5\xbeelio lelij\xc4\x85._NEWLINE_Istorinis herbas buvo atgaivintas 1969 m., bet jau sekan\xc4\x8diais metais tuometin\xc4\x97s vald\xc5\xbeios u\xc5\xbedraustas. I\xc5\xa1 naujo atgaivintas Vilkavi\xc5\xa1kio herbas buvo patvirtintas Lietuvos Prezidento 1996 m. sausio 23 d. Dailinink\xc4\x97 L. Ramonien\xc4\x97.'